  Виталий Пронин Ӵуказе филармониын Удмурт корка пумысен шара кылзонъёс ортчозы. Вань мылкыд карисьёс малпанзэс вераны быгатозы, мар интыяськыны кулэ удмурт юртын? Ужрад ортчоз 7-тӥ инвожое, кутсконэз 18.00 часын.Филармоние лыктэмды ӧз луы ке, ивортӥськом: асьтэ малпандэс тӥ та дыре вотэс пыр но вераны быгатӥськоды. Ужрадысь меӵак эфир нуоз «Удмуртия» иворъёсъя агентство.Удмурт корка котырын вераськонъёс ӟырдыт мыно. Азьветлӥсь, туала удмуртлыкез лэсьтӥсь Дарали Лели вера, Удмурт корка туала карысь удмуртлыкез но культурамылэсь азинскемзэ возьматыны кулэ - модаез, этнофутуризмез, удмурт суредасьёслэсь ужъёссэс но мукет. Дарали Лели: Подиумен залын котькуд ар радъяны луоз удмурт модалэсь арнязэ.- Удмурт культуралы сӥзем центрын озьы ик умой луысал подиум пӧрма кузь сцена лэсьтыны, - гожтэ Дарали Лели. -  Подиумен залын котькуд ар радъяны луоз удмурт модалэсь арнязэ. Малпасько, удмурт культурая центр понна таӵе подиум - паровоз выллем, со сётысал луонлык трос пӧртэм ужен вырыны (отын ик кырӟан концертъёс но, кино но возьматыны луоз), со уксё поттыны юрттысал. Та висъясал асьме центрмес мукет культурая юртъёслэсь! Тодады вайытом на, вотэсын али юалляськон ортче. Калык малпанзэ вера, та юртын одно ик удмурт кылъя, эктонъёсъя дунтэк занятиос мед ортчылозы шуыса. Покчи кырӟасьёслэн «Камали» студизылы но татын инты, пе, ярасал. Егитъёслэн «Шунды» огазеяськонысьтызы егитъёс шуо: умой луысал, быдэс ар ужась «Шундыкар» усьтӥськысал ке. Соку нылпиос пӧртэм ӧръёсъя кружокъёсы ветлысалзы. Мукетъёсыз верало, кулэ, пе, адӟытонъёсын зал, музей, удмурт книгаосын вуз карись магазин, IT парк, спортзал но мукет.Шара кылзонъёс бере вань та малпанъёс оргкомитетлы сётэмын луозы. Соос, проект лэсьтыку, лыдэ басьтӥськозы. Удмурт коркаез усьтыны чакламын 2019-тӥ арозь.УД Туспуктэмъёсыз А. Горбуновлэн,   "Фокус" фотошколалэн  